NARIADENIE KOMISIE (ES) č. 503/2005
z 31. marca 2005,
ktorým sa mení a dopĺňa nariadenie Rady (ES) č. 747/2001, pokiaľ ide o colné kvóty a referenčné množstvo Spoločenstva na určité produkty s pôvodom v Maroku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 747/2001 z 9. apríla 2001, ustanovujúce správu colných kvót a referenčných množstiev Spoločenstva pre výrobky spĺňajúce požiadavky na preferencie na základe dohôd s určitými krajinami Stredomoria a rušiace nariadenia (ES) č. 1981/94 a (ES) č. 934/95 (1), a najmä na jeho článok 5 ods. 1 písm. b),
keďže:
(1)
Rada svojím rozhodnutím zo 16. marca 2005 (2) ustanovila opatrenia a vydala povolenie na podpísanie dočasného uplatňovania protokolu k Eurostredomorskej dohode medzi Európskym spoločenstvom a jeho členskými štátmi na jednej strane a Marockým kráľovstvom na strane druhej od 1. mája 2004 s cieľom zohľadniť pristúpenie Českej republiky, Estónskej republiky, Cyperskej republiky, Maďarskej republiky, Lotyšskej republiky, Litovskej republiky, Maltskej republiky, Poľskej republiky, Slovinskej republiky a Slovenskej republiky do Európskej únie.
(2)
Tento protokol stanovuje nové colné kvóty a nové referenčné množstvo, ako aj zmeny v existujúcich colných kvótach stanovených v nariadení (ES) č. 747/2001 na určité produkty s pôvodom v Maroku.
(3)
Pre vykonávanie nových colných kvót a referenčného množstva a zmien existujúcich colných kvót je nevyhnutné zmeniť a doplniť nariadenie (ES) č. 747/2001.
(4)
Objemy nových colných kvót a referenčného množstva a zvýšenia objemov existujúcich colných kvót za rok 2004 by sa mali vypočítať ako podiel základných objemov špecifikovaných v protokole úmerne k tej časti obdobia, ktorá už uplynula pred 1. májom 2004.
(5)
S cieľom umožniť správu určitých existujúcich colných kvót stanovených v nariadení (ES) č. 747/2001 by sa mali množstvá dovezené v rámci týchto kvót odpočítať od príslušných colných kvót otvorených v súlade s nariadením (ES) č. 747/2001 v znení tohto nariadenia.
(6)
Keďže sa protokol uplatňuje od 1. mája 2004, toto nariadenie by sa malo uplatňovať od toho istého dátumu a malo by nadobudnúť účinnosť čo najskôr.
(7)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Príloha II k nariadeniu (ES) č. 747/2001 sa mení a dopĺňa tak, ako je uvedené v prílohe k tomuto nariadeniu.
Článok 2
Množstvá, ktoré boli podľa prílohy II k nariadeniu (ES) č. 747/2001 uvedené do voľného obehu Spoločenstva v rámci colných kvót s poradovými číslami 09.1104, 09.1112, 09.1122, 09.1130 a 09.1137, sa odpočítajú od príslušných colných kvót, otvorených v súlade s prílohou II k nariadeniu (ES) č. 747/2001 v znení tohto nariadenia.
Článok 3
Toto nariadenie nadobúda účinnosť dňom uverejnenia v Úradnom vestníku Európskej únie.
Uplatňuje sa od 1. mája 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. marca 2005